|  |
| --- |
| ethnosimo-aade-gr |

Αθήνα, 22 Νοεμβρίου 2024

**ΔΕΛΤΙΟ ΤΥΠΟΥ**

**ΑΑΔΕ: Στην Αθήνα η συνάντηση εκπροσώπων Χημικών και Τελωνειακών Υπηρεσιών από 27 χώρες και Ευρωπαϊκούς Οργανισμούς**

Με επιτυχία πραγματοποιήθηκε διήμερη συνάντηση εργασίας (19-20/11) με θέμα **«ECICS WORKSHOP: 50 years’ experience and future**», που διοργανώθηκε από τη Γενική Διεύθυνση Φορολογίας και Τελωνειακής Ένωσης της Ευρωπαϊκής Επιτροπής (DG TAXUD) και φιλοξενήθηκε από την Ανεξάρτητη Αρχή Δημοσίων Εσόδων στην Αθήνα, με την ευκαιρία της συμπλήρωσης των 50 χρόνων του Ευρωπαϊκού Τελωνειακού Ευρετηρίου Χημικών Ουσιών (ECICS).

Εβδομήντα τέσσερις συμμετέχοντες, εκπρόσωποι Τελωνειακών και Χημικών Υπηρεσιών από 27 χώρες, υψηλόβαθμα στελέχη από την Ευρωπαϊκή Επιτροπή, τον Οργανισμό Οικονομικής Συνεργασίας και Ανάπτυξης (OECD), τον Ευρωπαϊκό Οργανισμό Χημικών Προϊόντων (ECHA), τον Οργανισμό της Ευρωπαϊκής Ένωσης για τα Ναρκωτικά (EUDA), τη Σύμπραξη για την Αξιολόγηση των Κινδύνων από τα Χημικά (Ευρωπαϊκό Πρόγραμμα PARC), την Ευρωπαϊκή Ένωση Διανομέων Χημικών (FECC), αλλά και εξωτερικοί εμπειρογνώμονες, είχαν την ευκαιρία να ανταλλάξουν απόψεις, να εκφράσουν προβληματισμούς και να έχουν έναν γόνιμο διάλογο σε μια σειρά από θεματικές, μεταξύ των οποίων:

• Το παρελθόν και το παρόν του ECICS

• Εμπειρίες των κρατών μελών

• Εμπειρίες εξωτερικών χρηστών

• Κίνδυνοι από τα χημικά και συνέργειες για ένα βιώσιμο μέλλον

• ECICS και εξελίξεις

• Προκλήσεις στην ταξινόμηση των χημικών προϊόντων

• Ναρκωτικές ουσίες

Την έναρξη των εργασιών κήρυξε ο Διοικητής της ΑΑΔΕ, κος Γιώργος Πιτσιλής, ενώ χαιρετισμό απηύθυναν στους συνέδρους ο Προϊστάμενος της DG TAXUD, κος Γεράσιμος Θωμάς, ο Προϊστάμενος της Γενικής Διεύθυνσης Τελωνείων και Ειδικών Φόρων Κατανάλωσης (ΓΔΤ & ΕΦΚ), κος Κωνσταντίνος Μουρτίδης, καθώς και η Προϊσταμένη της Γενικής Διεύθυνσης Γενικού Χημείου του Κράτους (ΓΔ ΓΧΚ), κα Σοφία Ζήση.

Η διήμερη συνάντηση ολοκληρώθηκε πανηγυρικά, με τον εορτασμό της επετείου για τη **συμπλήρωση των 95 χρόνων από την ίδρυση του Γενικού Χημείου του Κράτους**. Κατά τη διάρκεια της εκδήλωσης προβλήθηκαν ιστορικά ντοκουμέντα και σημαντικά ορόσημα του έργου και της διαχρονικής προσφοράς των υπηρεσιών του Γενικού Χημείου του Κράτους, από την ίδρυσή του, μέχρι την ενσωμάτωσή του στην ΑΑΔΕ και τις πιο πρόσφατες επιστημονικές διακρίσεις και επιτυχίες.

Ο Διοικητής της ΑΑΔΕ, δήλωσε: «*Το Γενικό Χημείο του Κράτους (ΓΧΚ) είναι ένας διακεκριμένος οργανισμός, γνωστός για την επιστημονική του αριστεία και την αδιαπραγμάτευτη αξιοπιστία του. Από το 2017 αποτελεί αναπόσπαστο τμήμα της Ανεξάρτητης Αρχής Δημοσίων Εσόδων (ΑΑΔΕ), λειτουργώντας ως μία από τις 8 Γενικές Διευθύνσεις της, με πεδίο δράσης που εντάσσεται στον πυρήνα της αποστολής της: τη διασφάλιση των δημοσίων εσόδων, την προστασία της δημόσιας υγείας και την καταπολέμηση του λαθρεμπορίου, παρέχοντας σταθερά υψηλής ποιότητας υπηρεσίες σε πολίτες και επιχειρήσεις.*»